Долбоор

 1-тиркеме

6-тиркеме

**Жумуш издеген адамдарды, жумушсуздарды каттоо жана аларды эсептен чыгаруу эрежеси**

 **1-глава. Жалпы жобо**

1. Ушул жумушсуз жарандарды каттоо жана аларды эсептен чыгаруу эрежеси (мындан ары-эреже) Кыргыз Республикасынын 2015-жылдын 3-августундагы «Калкты иш менен камсыз кылууга көмөктөшүү жөнүндө» Мыйзамынын 5 жана 13-беренелерине ылайык иштелип чыккан жана жумушсуз жарандарды каттоо жана аларды эсептен чыгаруу тартибин аныктайт.

2. Калкты иш менен камсыз кылууга көмөктөшүү чөйрөсүндөгү ыйгарым укуктуу мамлекеттик органдын аймактык бөлүмү (мындан ары – аймактык бөлүм) жумушу (мыйзамга каршы келбеген жеке жана коомдук керектөөлөрүн канааттандыруу менен байланышкан иш) жана эмгек акысы (эмгек акы, киреше, аткарган иши үчүн сыйакы) жок, жумуш издеген жана ага киришүүгө даяр Кыргыз Республикасынын эмгекке жарамдуу жарандары жумушсуз катары каттайт.

Ушул Эрежеде төмөнкү түшүнүктөр колдонулат:

1) **жумушсуздар** - жумушу же иш менен камсыз кылууга, эмгек акыга (кирешеге) теңештирилген иши жок, ылайыктуу жумуш табууну каалаган жана ага киришүүгө даяр эмгекке жарамдуу курактагы жарандар;

**2) вакансия -** иш берүүчүдө бош жумуш орду (кызмат орду).

3) **жумуш издеген жарандар** - жумуш (жаңы) издеген жана ага киришүүгө жөндөмдүү эмгекке жарамдуу жарандар. Алар ылайыктуу жумуш издөө максатында калкты иш менен камсыз кылуу кызматында катталган жана катталбаган болушу мүмкүн;

4) **ылайыктуу жумуш** - жаран аткарууга жөндөмдүү, билими квалификациясы, кесиптик даярдыгы, иш тажрыйбасы, ден-соолугу боюнча туура келген, жашаган жеринен алыс эмес (жол жүрүү бир сааттан ашпаган) жана эң төмөнкү эмгек акынын белгиленген деңгээлинен төмөн эмес эмгек акыга кепилдик берүүчү иш;

5) **Кыргыз Республикасынын калкты иш менен камсыз кылууга көмөктөшүү жаатындагы ыйгарым укуктуу мамлекеттик органы (мындан ары - ыйгарым укуктуу мамлекеттик орган)** - Кыргыз Республикасынын аймагында калкты иш менен камсыз кылууга көмөктөшүү саясатын иштеп чыгуучу жана ишке ашыруучу мамлекеттик орган;

6) **аймактык бөлүм**– эмгек жана социалдык өнүктүрүү чөйрөсүндөгү ыйгарым укуктуу мамлекеттик органдын райондук (шаардык, райондор аралык) бөлүмү;

7) **“Эмгек рыногу” маалыматтык тутуму** - иш менен камсыз кылууга көмөк көрсөтүү чөйрөсүндө калкка мамлекеттик кызмат көрсөтүү максатында, Кыргыз Республикасынын калкты иш менен камсыз кылууга көмөктөшүү жаатындагы ыйгарым укуктуу мамлекеттик органынын, иш менен камсыз кылуу кызматынын аймактык бөлүмдөрүнүн ишин жана ведомстволор аралык өз ара аракеттенүүнү автоматташтырууга арналган электрондук маалымат ресурсу

8) **«Занятость» порталы -** калкка иш менен камсыз кылууга көмөктөшүү боюнча мамлекеттик кызматтарды электрондук формада көрсөтүү үчүн Интернет тармагында иштеген, эмгек рыногунун бирдиктүү маалымат базасын камтыган электрондук маалыматтык ресурс;

**9) “Түндүк” ведомстволор аралык электрондук өз ара аракеттенүү системасы -** электрондук башкарууда, анын ичинде электрондук мамлекеттик жана муниципалдык кызмат көрсөтүүдө, мамлекеттик жана муниципалдык функцияларды аткарууда коопсуз жана далилдүү наркка ээ болгон маалыматты (документтерди) алмашууну камсыз кылган маалыматтык технология жана уюштуруучулук чөйрө.

**2-глава. Жумуш издеген адамдарды каттоо тартиби**

3. Жумушу жана (же) эмгек акысы (кирешеси) жок, ылайыктуу жумуш издеген (мындан ары - жумушсуз) адамдарды каттоо ишке орноштурууга көмөк көрсөтүү үчүн кайрылган учурда алардын жашаган жери боюнча аймактык бөлүм аркылуу же келген жери боюнча жүзөгө ашырылат.

4. Жумуш издеген адам катары каттоо үчүн жумушсуз төмөнкүлөрдү көрсөтөт:

а) Кыргыз Республикасынын жаранынын паспорту;

б) эмгек китепчеси же анын дубликаты;

в) өзүнүн кесиптик квалификациясын ырастоочу документтер;

г) кайрылмандын күбөлүгү;

 д) Кыргыз Республикасынын Куралдуу Күчтөрүнүн катарынан бошотулган жана эмгек китепчеси жок адамдарга аскердик билет.

Жашап турууга укугу бар жарандагы жок адамдар, жашап турууга катталуусу бар паспортун көрсөтүшөт.

Алгачкы жолу жумуш издеген (мурда иштебеген) кесиби (адистиги) жок жумуш издеген адам паспортун же өздүгүн күбөлөндүргөн башка документин жана билими тууралуу документин көрсөтөт.

Ден соолугунун мүмкүнчүлүктөрү чектелүү адамдар көрсөтүлгөн документтерге кошумча катары эмгекке жарамдуулугу жана сунушталган

эмгек шарттары жөнүндө корутунду көрсөтүшөт.

5. Аймактык бөлүмдүн кызматкери жеке идентификациялык номердин негизинде жана изденүүчүнүн макулдугу менен жумушсуз жөнүндө жеке маалымат алуу үчүн "Эмгек рыногу" маалыматтык тутумунда “Түндүк” ведомстволор аралык электрондук өз ара аракеттенүү системасы аркылуу мамлекеттик органдардын жана (же) уюмдардын маалыматтык системаларына суроо-талапты түзөт.

6. Аймактык бөлүмдүн кызматкери "Эмгек рыногу" маалыматтык тутумуна жумушсуздун жеке маалыматтарын киргизет, анда ыйгарым укуктуу органдын аймактык бөлүнүшүнүн органынын сунуштары жөнүндө, анын ичинде ылайыктуу иш берүү, ишке орношууга жиберүү, ылайыктуу жумуш издөө менен байланышкан башка иш-аракеттер жөнүндө кесипке даярдоого жөнөтүү, ошондой эле жарандын калкты иш менен камсыз кылуу мамлекеттик кызмат органдарынын сунуштары менен макулдугу (баш тартуусу) жөнүндө тийиштүү жазуулар жүргүзүлөт.

“Эмгек рыногу” маалыматтык тутумуна маалыматтарды киргизгенден жана өздүгүн тастыктагандан кийин документтер жумушсузга кайтарылат.

7. Аймактык бөлүм жумуш издөөчү катары жаранды каттоодон өткөргөн күндөн тартып 10 календардык күндүн ичинде мүмкүн болушунча иштин ылайыктуу эки вариантын, анын ичинде убактылуу мүнөздөгү ишти сунуштоого тийиш.

Биринчи жолу жумуш издеген (мурда иштебеген) кесипке (адистикке) ээ эмес жаранга - кесиптик даярдыкты алуунун эки варианты.

8. Жаранга бир эле кесип (адистик) боюнча кесиптик даярдыктагы бир эле иш эки жолу сунуш кылынышы мүмкүн эмес.

9. Жаран аткарууга жөндөмдүү, билими, кесиптик даярдыгы, иш тажрыйбасы, ден-соолугу боюнча туура келген, жашаган жеринен алыс эмес (жол жүрүү бир сааттан ашпаган) жана эң төмөнкү эмгек акынын белгиленген деңгээлинен төмөн эмес эмгек акыга кепилдик берүүчү иш ылайыктуу жумуш деп эсептелинет.

Мында төмөнкүлөргө жол берилбейт:

- бош жумуш орундары (кызматтар) бар экендигин уюмдар менен тастыктабастан, ишке орноштуруу максатында жарандарды уюмдарга жөнөтүү;

- жарандарды аймактык бөлүмгө айына бир жолудан көбүрөөк чакыруу, буга ылайыктуу жумуш сунуш кылуу же иш менен камсыз кылууга көмөктөшүүнүн атайын программаларына катышуу жөнүндө сунуш менен байланышкан учурлар кирбейт.

10. Кыргыз Республикасынын Эмгек кодексинин 83-беренесинин 1 жана 2-беренелерине ылайык (штаттарды кыскартуу, ишканаларды кайра уюштуруу жана жоюу) жумуштан кеткен адамдардын категориясы үчүн аларды жумуштан бошотулган күндөн тарта 10 жумуш күндүн ичинде аймактык бөлүмдө каттоо шартында ылайыктуу жумуш издөө мезгили 3 айды түзөт.

11. Штаттарды кыскартуу боюнча, ишканаларды кайра уюштуруу жана жоюу учурунда бошотулган жарандар аймактык бөлүмгө жүйөлүү себептерсиз иштен бошотулган учурдан тартып 10 жумуш күндөн ашык кечигип катталган талапкерлер жалпы негиздер боюнча катталат.

12. Штаттардын кыскарышы боюнча, ишканаларды кайра уюштурууда жана жоюуда иштен бошотулган пенсионерлер жумушсуздук боюнча жөлөкпул алуу укугу жок жумуш издеген адам катары аймактык бөлүмгө он күндүк мөөнөттө каттоого турууга укуктуу.

13. Аймактык бөлүмдүн кызматкери жумушсузга калкты иш менен камсыз кылууга көмөктөшүү жана аймактык бөлүм тарабынан көрсөтүлүүчү кызмат көрсөтүүлөр боюнча мамлекеттик чаралар жөнүндө толук маалымат берет.

**3-глава. Расмий жумушсуз катары жарандарды каттоо**

14. Эгерде аймактык бөлүм 10 календарлык күндүн ичинде жумушсузга ылайыктуу жумуш таба албаса, анда расмий жумушсуз катары каттоо жүргүзүлөт.

15. Расмий жумушсуз катары каттоо аймактык бөлүм тарабынан ал катталган күндөн тартып 11-күнү ишке ашырылат.

16. Расмий жумушсуз деп төмөнкүлөр таанылышы мүмкүн эмес:

1) 16 жашка толо элек жарандар;

2) Кыргыз Республикасынын пенсиялык мыйзамдарына ылайык курагы боюнча пенсия дайындалган жарандар;

3) ылайыктуу жумуш сунуш кылуу үчүн аймактык бөлүмгө катталган күндөн тартып 10 календардык күндүн ичинде келбеген, ошондой эле аларды жумушсуз катары каттоо үчүн аймактык бөлүм тарабынан белгиленген мөөнөттө келбей калган жарандар;

4) жумуш издеген (мурда иштебеген) жана ошол эле учурда кесиби (адистиги) болбогон жарандар аймактык бөлүктө катталган күндөн тартып 10 календардык күндүн ичинде убактылуу мүнөздөгү жумуштарды кошкондо, ылайыктуу иштин эки вариантынан баш тарткандар;

5) кесиптик даярдоо же сунуш кылынган акы төлөнүүчү коомдук иштерден, анын ичинде убактылуу мүнөздөгү иштерден эки жолу баш тарткан жарандар. Жаранга бир эле иш, бир эле кесип, адистик боюнча эки жолу кесиптик даярдоо, кайра даярдоо жана квалификациясын жогорулатуу сунуш кылынышы мүмкүн эмес;

6) жумушу жана эмгек акысы жоктугу тууралуу жалган маалыматтарды камтыган документтерди берген жарандар;

7) соттун чечими боюнча эркиндигинен ажыратылбастан түзөтүү жумуштарына, ошондой эле эркиндигинен ажыратуу түрүндөгү жазага соттолгон жарандар;

8) иштеген жарандар.

17. Расмий жумушсуз деп табуудан белгиленген тартипте баш тартылган жарандар, аларды жумушсуз деп таануу жөнүндө маселени чечүү үчүн баш тартылган күндөн тартып бир календардык ай өткөндөн кийин ыйгарым укуктуу мамлекеттик органдарга кайра кайрылууга укуктуу.

18. Жумушсуз жарандар өзүнүн ишке орношуусуна активдүү көмөк көрсөтүүгө, каттоонун жана кайра каттоонун тартибин жана шарттарын сактоого, өзүнүн иш-аракеттери жөнүндө аймактык бөлүмгө өз алдынча издөө жана ишке орноштуруу, анын ичинде убактылуу мүнөздөгү иштер жөнүндө маалымат берүүгө милдеттүү.

 **4-глава. Жарандыгы жок адамдарды каттоо**

19. "Тышкы миграция жөнүндө" Кыргыз Республикасынын Мыйзамына ылайык Кыргыз Республикасына келген чет өлкөлүк жарандар же жарандыгы жок адамдар убактылуу же туруктуу жашоого - жашап турууга уруксат алышат.

Аталган Мыйзамга ылайык иммигрант статусун алган чет өлкөлүк жарандардын жана жарандыгы жок адамдардын туруктуу жашап турууга уруксат калкты каттоо чөйрөсүндөгү ыйгарым укуктуу мамлекеттик орган тарабынан берилет.

Кыргыз Республикасына алты айдан ашык мөөнөткө келген чет өлкөлүк жарандар же жарандыгы жок адамдар жогоруда аталган Мыйзамга ылайык убактылуу жашап турууга уруксат алышы мүмкүн.

Жогоруда аталган Мыйзамга ылайык иммигрант статусу берилген жана 5 жылдан ашык Кыргыз Республикасынын аймагында болушкан чет өлкөлүк жарандар же жарандыгы жок адамдар туруктуу жашоого уруксат алышат.

20. Жарандыгы жок адамдарды каттоо ушул Эрежелерде белгиленген тартипте аймактык бөлүмдө жүргүзүлөт.

 **5-глава. Иш берүүчүлөр тарабынан берилген бош кызмат орундарын каттоо тартиби. Бош орундарга талапкерлерди тандоо жана аларды иш берүүчүлөргө жиберүү**

 21. Мыйзамдын 17-беренесине ылайык иш берүүчү эмгек шарттарын жана эмгек акысын көрсөтүү менен бош кызмат орундарынын болушу жөнүндө маалыматтарды ыйгарым укуктуу органдын аймактык бөлүмүнө ай сайын жөнөтөт.

 22. Иш берүүчү бош орундар бар экендиги жөнүндө маалыматты жазуу жүзүндө жибергенде, аймактык бөлүмдүн кызматкери алган күндөн тартып бир күндүн ичинде "Эмгек рыногу" маалыматтык тутумунда бош орунду каттайт.

 Иш берүүчү тарабынан жазуу жүзүндө жиберилген Бош орундар катталгандан кийин аймактык бөлүмдүн кызматкери бир жумуш күндүн ичинде бош орунга талапкерлерди тандоону жүргүзөт.

 23. Аймактык бөлүмдүн кызматкери аймактык бөлүмдө катталган жумушсуздардын иш орундарына тандоону жүргүзөт.

 24. Аймактык бөлүмдүн кызматкери бош кызмат ордуна талапкерлерди талапкердин кесибин (кызмат ордун), кесиптик даярдык деңгээлин жана квалификациясын, иш тажрыйбасын жана көндүмдөрүн, эмгек акынын деңгээлин, жумуш убактысынын режимин эске алуу менен, ошондой эле иш берүүчү тарабынан бош орунду каттоодо белгиленген талапкерлердин башка талаптарына жана шарттарына ылайык тандап алат.

 25. Аймактык бөлүмдүн кызматкери бош орундар келип чыккан күндөн тартып үч жумуш күнүнүн ичинде жумуш издеген адамга жана (же) жумушсузга ылайыктуу жумуш орундары бар экендиги жөнүндө кабарлайт:

- аймактык бөлүмгө жеке барганда;

-маалыматтык-телекоммуникациялык тармактар аркылуу.

26. Талапкерлердин арыз берген бош кызмат ордуна ишке орношууга макулдугу болсо жана иш шарттарына ылайык келсе, аймактык бөлүм тандалып алынган талапкерлердин иш берүүчүгө резюмесин жиберет.

Аймактык бөлүмдүн кызматкери иш берүүчү кызыкдар болгон талапкерлер менен иш берүүчүнүн аңгемелешүү өткөрүү убактысын жана ордун иш берүүчү менен макулдашат.

Аймактык бөлүмдүн кызматкери маалымат-коммуникациялык технологиялар аркылуу жумуш берүүчү менен аңгемелешүү өткөрүү убактысы жана орду жөнүндө талапкерлерге кабарлайт.

27. Иш берүүчү талапкерди ишке орноштуруу үчүн жиберген күндөн тартып беш жумушчу күндүн ичинде аймактык бөлүмгө ишке кабыл алынгандыгы же ишке кабыл алуудан баш тарткандыгы жөнүндө жазуу жүзүндө же байланыш аркылуу кабарлайт.

Беш жумушчу күндүн ичинде ишке кабыл алуу жөнүндө иш берүүчүнүн кабарлоосунун жоктугу, сунушталган талапкерди ишке орноштуруудан баш тартуу деп эсептелет.

28. Талапкерди иш берүүчү ишке орноштурууну ырастаган учурда, тиешелүү бош кызмат орду "Эмгек рыногу" маалымат системасынан чыгарылат.

**6-Глава. Жумушсуз жарандарды каттоо эсебинен чыгаруу**

29. Жумушсуз жарандарды каттоодон чыгаруу аймактык бөлүм тарабынан төмөнкүдөй учурларда жүзөгө ашырылат:

1) “Калкты иш менен камсыз кылууга көмөктөшүү жөнүндө” Кыргыз Республикасынын Мыйзамынын 3-беренесинде каралган негиздер боюнча жаранды иштеген деп таануу;

2) аймактык бөлүмгө эки айдын ичинде келбей коюу;

3) сунуш кылынган ылайыктуу иштен эки жолу баш тартуу;

4) Кыргыз Республикасынын мыйзамдарында белгиленген тартипте пенсия дайындоо;

5) жашаган жерин же турган жерин өзгөртүүгө байланыштуу чыгып кетүү;

6) кесипке окутуу курстарына жүйөлүү себептерсиз келбегенде;

7) күндүзгү окуу бөлүмүнө тапшырганда;

8) аскердик кызматка чакыруу;

9) жумушсуз жаран каза болгондо.

30. Жумушсуз жарандарды каттоодон чыгаруунун датасы жана себеби жөнүндө маалыматтар Эмгек рыногу" маалыматтык тутумуна киргизилет.

31. Аймактык бөлүм кат жазуу жүзүндө почта же телекоммуникация тармактары аркылуу каттоодон өткөн күндөн тартып 3 күндүн ичинде жумушсуз жарандарды каттоодон чыгаруу жөнүнд билдирет.

32. Аймактык бөлүмдөрдө жумушсуз же жумуш издеген адам катары жарандарды кайрадан каттоо ушул главанын 4 жана 9-пунктчаларында көрсөтүлгөн учурлардан тышкары, эсептен чыгарылган учурдан тартып 6 ай өткөндөн кийин жүргүзүлөт.